
מושב רביעי






 ‏
בנושא: קיצוץ של 22% בתקציב 2019 של מכון וולקני
של חברי הכנסת איתן ברושי (9525), עפר שלח (9538), אחמד טיבי (9597)
על סמך סעיף 60(ג)(1) לתקנון הכנסת החליטו יושב-ראש הכנסת והסגנים להעביר לדיון מהיר בוועדת המדע והטכנולוגיה את הצעתם של חברי הכנסת איתן ברושי (מס' 9525), עפר שלח (מס' 9538), ואחמד טיבי (מס' 9597) בנושא: קיצוץ של 22% בתקציב 2019 של מכון וולקני.

בדברי ההסבר להצעה כתבו חברי הכנסת: "בהצעת התקציב לשנת 2019 של משרד החקלאות, מוצע קיצוץ של 22% (מעל 55 מלש"ח) בתקציב של מכון וולקני. התקציב המקורי בשנת 2018 עומד על 254,884 אלפי ₪ בעוד שבהצעת התקציב של 2019 התקציב הוא 199,562 אלפי ש"ח.  קיצוץ זה הינו חסר פרופורציות לקיצוץ שמשרד החקלאות נדרש לבצע בתקציבו העומד על 4% בלבד. קיצוץ כה עמוק בתקציב המכון יביא לייבוש המחקר בו. 

למכון הוולקני חשיבות ותרומה רבה לפיתוח חידושים בתחום החקלאות ולתעשיית החקלאות בארץ ובעולם ויצירת מוצרי חקלאות ברמה הגבוהה ביותר עבור הצרכנים הישראלים.

חשוב לציין כי רוב התקציב של מכון וולקני הינו קשיח ומיועד למשכורות, תשלום ארנונה, חשמל, גינון, שמירה ועוד ולכן קיצוץ כה גדול יפגע פגיעה אנושה במחקר החקלאי, בשימור המאגרים הקיימים, בציוד ומכשור הנחוץ ובפעילויות חיוניות רבות נוספות. 

לאור זאת, אבקש לקיים דיון מהיר ובטרם אישור התקציב של 2019,  בוועדת המדע והטכנולוגיה של הכנסת ולברר עד תום את הצעת התקציב והשלכותיה על המחקר החקלאי וכן אם היא תואמת להחלטה כלשהי שהתקבלה בממשלה."
ועדת המדע והטכנולוגיה בראשות חבר הכנסת אורי מקלב קיימה ישיבה בנושא ביום י"א באדר תשע"ח (26 בפברואר 2018). 
בדברי הפתיחה לדיון התייחס חה"כ אורי מקלב לכך ששר החקלאות ומנכ"ל משרדו בחרו שלא להשתתף בדיון שעיקרו דיון על קבלת החלטות ומדיניות המשרד באשר לקיצוץ בתקציבי המכון ולהשלכות הקיצוץ על עתיד המחקר החקלאי. בדבריו הדגיש את חשיבות פעילותו השוטפת של המכון הוולקני תוך ליווי תקציבי משמעותי של משרד החקלאות להמשך הפעילות החשובה אשר נעשית באופן שוטף .
ראש המכון, פרופ' אליהו פיינרמן אמר בדיון כי קיבל את המידע על הקיצוץ לשנת 2019 בהפתעה מוחלטת: "הקיצוץ הוטל בהפתעה ללא כל בחינה משותפת עם ההנהלה. יש כאן חוסר תיאום מוחלט. משמעות קיצוץ כזה של 55.3 מיליוני שקלים מבסיס התקציב של מכון וולקני הוא פגיעה אנושה בפעילות המחקר עד כדי עצירתו והפסקת הפעילות".
גב' סיון ינקוביץ, מנהלת תחום תקציבים במשרד החקלאות ופיתוח הכפר, השיבה בדיון בשם הנהלת המשרד. לדבריה: "הממשלה היא שהחליטה שמשרד החקלאות יספוג קיצוץ רוחבי. הקיצוץ בכל משרד החקלאות הוא 10% – 170 מלש"ח. המשרד רואה חשיבות מאוד גדולה במחקר החקלאי והוא דוחה כל האשמה שיש כאן כוונה לפעול לסגירתו".
לדברי ד"ר נירית ברנשטיין, נציגת  ועד החוקרים של המכון: "השר אורי אריאל, מתהדר בהישגי המכון, אך פועל במקביל לחיסולו. והכל בניגוד לכל ההמלצות המקצועיות שקבעו שאין להעתיק את המכון. 
לדברי חה"כ איתן ברושי: "מעולם לא עמדנו בפני מציאות כל כך מדאיגה שמתוך משרד החקלאות יוצאת גזירה של קיצוץ בתקציב המחקר והפיתוח. הממשלה מקצצת במכון וולקני ובחקלאות המתקדמת בעולם כדי לממן את הבתים בנתיב האבות – בתים שמראש לא היו צריכים להיות שם".
חה״כ עופר שלח אמר: "הצטרפתי לבקשה לדיון כי לדעתי מדובר כאן על מטרה לאומית במעלה הראשונה. יש כאן כוונת מכוון לחסל את מכון וולקני. לוקחים מפעל ציוני מפואר, שאינו היי טק פחות ממתחמי ההייטק בהרצליה או ברמת החייל – ההון הרעיוני שיושב במכון הוא של מיליארד ש"ח לכל הפחות. איני רוצה לעסוק בספקולציות אבל המכתב של מנכ"ל משרד החקלאות לדיון הוא פחות ממעליב ומעיד על כוונת מכוון לחסל את המכון. אם הקיצוץ יקרה, זה יהיה בכיה לדורות לכלכלה ישראלית ולחקלאות הישראלית".
יושב-ראש הוועדה אורי מקלב סיכם את הדיון:

1. הוועדה רואה בחומרה את העובדה ששר החקלאות או מנכ"ל משרדו לא ראו צורך בהגעתם לדיון חשוב זה, בהתחשב שהמדובר בדיון ברמת מדיניות וקביעת מדיניות המשרד.
2. הוועדה מביעה התנגדות חד-משמעית לקיצוץ בתקציבי המכון וולקני.
3. הוועדה מקבלת את בקשת חברי הכנסת המציעים, ותפנה בהקדם ליושב-ראש ועדת הכספים לקיים דיון משותף בנושא.
4. הוועדה דורשת ממשרד החקלאות ומהשר העומד בראשו לחזור לצעדים בוני אמון עם החוקרים ועם מנהלי מכון וולקני, ולפעול למניעת הקיצוץ המדובר ע"מ לחזק את הפעילות השוטפת של המכון הוולקני.
5. הוועדה חוזרת ומדגישה שאת פירות ההשקעה במחקר החקלאי רואים רק בטווח הארוך. קיצוץ משמעותי פירושו פגיעה מהותית במחקר החקלאי.
6. הוועדה מבקשת דיווח ותקיים מעקב בנושא.
המסקנות הונחו על שולחן הכנסת ביום:

